# Recueil général et complet des fabliaux des 13e et 14e siècles/LXXVII
### LXXVII DE L’EVESQUE

1 Uns evesques jadis estoit, Qui mout volantiers s’acointoit De dames et de damoiseles ; Qu’il en trovoit asez de beles, 5Et il lor donoit largemant. Por ce faisoient son commant, Car totes béent mais au prendre, Et cil qui ne lor a que tandre, N’en aura jamais bon servise : 10Ceste costume ont bien aprise. ﻿Près de la cité de Baiues, Ice m’est avis à .II. Hues, Ot li evesques un repaire : Riche maison i ot fait faire, 15Je ne sai la vile nomer ; Sovant s’i aloit deporter Li evesques, quant il voloit Por ce que loin de vile estoit. Uns prestes estut en la vile 20Qui mout sot d’angin et de guile,
Sa fame avoque lui avoit Li prestes, que il mout amoit, Et mout estoit preuz et cortoise, Et à l’evesque mout en poise ; 25Si li a par mainte foiz dit Et deveé et contredit Que il l’ostast de sa maison : Li prestes par bele raison Li dist que sofrir ne s’an puet. 30« Par nos ordres faire l’estuet, » Dit li evesques araumant, « Ou autremant je vos deffant Que vos ne bevez ja de vin. — Sire, foi que doi saint Martin, » 35Fait li prestes, « ainz m’an tandrai De vin, si que n’en buverai. » ﻿Atant repaire en sa maison Li prestes, et met à raison La prestresse que il a trovée : 40« Par Deu, » fait il, « dame Auberée, Or m’est il trop mal avenu, Que l’evesques m’a deffandu A boivre vin et deveé. — Voire, sire, par les sainz Dé, 45Ja en bevez vos volantiers ; Or est il trop vostre guerriers, Qui vin à boivre vos deffant ; Biau sire, son commandemant Covient tenir, ja n’en bevroiz, 50Mais, par foi, vos lo humeroiz :
Quant li boivres vos est veez, Li humers vos est commandez De par moi, si le vos enseing. » Li prestes n’ot mie en desdaing 55Ce que la dame commanda, Li boivre laissa, si huima Quant lui plot, et mestier en ot, Tant que li evesques lo sot, Je ne sai qui l’an encuza. 60Lo provoire tantost manda ; Si li deffant que il gardast Que jamais d’oie ne manjast Tant con sa famé aûst o lui. « Sire, » fait il, « à grant enui 65Me torne ce et à contrere, Que vos me commandez à faire ; Mais tot ce ne vos vaut noiant, Je ne m’an irai pas riant. » ﻿Li prestes plus n’i demora, 70A sa fame tot reconta Con il a les oes perdues, L’evesques li a deffandues : « Dame, » fait il, « juré li ai Jamais d’oe ne mangerai. 75— Voire, » fait ele, « est il ensi ? Mout vos a ore maubailli, » Fait ele, « li vilains escharz ; Par foi, vos manjeroiz des jarz A planté, qui que s’an repante, 80Car vos en avez plus de trante.
— E non Deu, » fait il, « jel creant. » Ensinc lo refist longuemant, Tant qu’a l’evesque refu dit, Et cil li refait contredit 85Que jamais ne gise sor coute. « Par foi, ci a parole estote, » Fait li prestes, « que vos me dites, Je ne sui reclus ne hermites ; Mais dès qu’il vos vient à plaisir, 90Par quoi n’i doie je gesir ? — Ensinc lo t’estuet il à faire. » ﻿Atant se rest mis au repaire, A sa fame se rest clamé ; Et cele dit : « Oïr poez 95Grant rage et grant forsenerie ; Bien sai que ne vos aime mie Li evesques ne n’a point chier ; Mais tot ce ne li a mestier, Ne ne monte .II. engevins : 100Un lit vos ferai de cousins, Bien le ferai soëf et mol. — Dame, foi que je doi saint Pol, » Fait li prestes, « vos dites bien, Or né lo dot je mais de rien, 105Puisqu’ainsinc m’avez conseillié. » ﻿Après ce n’a gaires targié Li evesques, que il ala En la vile, si demora Une semaine tote entiere, 110Ainz que il retornast arriere.
Une borjoise en la vile ot Que li evesques mout amot, Qu’à chascune nuit, sanz faillir, Aloit avoque li gesir 115Qu’el ne voloit à lui aler Ou por promece ou por doner, Tant estoit fiere et orgoillose, Envers l’evesque desdaignose, Tant c’une nuit, si con moi sanble, 120Durent endui gesir ensanble ; Ensinc l’avoient porposé. Mais trestote la verité En sot li prestes auramant, Qui mout avoit lo cuer dolant 125De ce que l’evesques li dist Que fame avoc li ne tenist ; Si l’an remanbre encore bien, Et dit que ne l’aura por rien C’a la borjoise n’aut parler 130Maintenant, sanz plus arester ; S’an va à li, si li a dit : « Dame, se li cors Dieu m’ait, Grant mestier ai de vostre aïe, Gardez que ne me failliez mie, 135Que jamais ne vos ameroie. — Sire, » fait ele, « sel savoie Chose dont il vos fust mestiers, Jel feroie mout volantiers ; Or me dites vostre plaisir. 140— Dame, ne lo vos quier taisir, »
Fait li prestes, « ne vos anuit ; Li evesques qui doit anuit O vos gesir en vostre lit Et de vos faire son delit, 145Que l’an lo m’a dit et conté, Si me faites tant de bonté, Comme m’amie et ma voisine, Que vos darriere la cortine Me laissiez repondre et tapir ; 150Bien lo vos cuit encor merir, Se tant volez faire por moi. — Par foi, » fait ele, « je l’otroi, Ce ferai je mout liéemant, Alez donques delivremant : 155Si vos muciez et reponez Volantiers quant vos lo volez. » Lors se muce et se ratapine Et caiche darrier la cortine Tant que li jorz s’an fu alez. 160Adonc ne s’est pas obliez Li evesques qui venir dut : Atot .IIII. serjanz s’esmut, A la borjoise vint tot droit, Qui privéemant l’atandoit, 165Ni ot que li et sa baiasse. ﻿Ne sai que plus vos en contasse, Mais que li liz fu atornez Qui bien estoit encortinez : Dui cerge mout cler i ardoient 170Qui mout grande clarté gitoient.
La dame se coucha avant, Et li evesques auraumant Se recoucha sanz plus atandre, Et li viz li commance à tandre 175Quant il santi la dame nue : Si volt monter sanz plus atandre, Mais cele li contredit bien, Et dit que il n’an fera rien : « Sire, » fait ele, « ne vos hastez : 180Se vos volez voz volantez Faire de moi ne de mon con, I covient que beneïçon Li doigniez, et si lo seigniez Ençoiz que vos i adesiez, 185Qu’il ne fu onques ordonez : La destre main en haut levez, Sel beneïsiez maintenant Tot autresi hastivemant Comme vos feriez demain 190La teste au fil à un vilain, Se vos li fasiez corone. » L’evesques ot qu’el li sarmone, Que ja à li n’aura tochié Tant qu’ençois ait son con seignié. 195Si dist : « Dame, foi que vos doi, Quanque vos dites, je l’otroi, Vos lo volez, et jo voil bien, Por ce n’i perdrai je ja rien. » Li evesques lo con seigna, 200Et puis a dit per omnia ;
Quanqu’il fait la beneïçon, Dit secula seculorum ; Et li prestes, qui l’antandi, Maintenant amen respondi. 205Et li evesques, quant il l’ot, Sachiez que grant peor en ot Quant a lo prevoire escoté, Puis a un po en haut parlé : « Qui es tu, qui respondu as ? 210— Sire, » fait il, « je suis li lax, Cui tu viaus sa fame tolir, Si con il te vient à plaisir, Et si m’as lo vin deffandu, Jamais par moi n’en ert beü. 215Dès hui matin oï retraire Que tu voloies ordres faire : Si i voloie estre, biau sire. » Li evesques commance à rire, Et dit : « Or m’as tu espié, 220Et bien sorpris et engignié : Or te doin je congié de boivre, Et de mangier poucins au poivre, Et oes quant tu en voudrax, Et avoc toi ta fame auras ; 225Si garde que mais ne te voie ! » Lors s’an tome cil à grant joie.
* ↑ LXXVII. — De l’Evesque qui beneï lo con, p. 178. Notre texte est établi d’après la copie de la Bibliothèque nationale (coll. Moreau, 1720, Mouchet, 46), que nous désignons par M. Publié par Th. Wright, Anecdota literaria, 68-73, et analysé par Legrand d’Aussy, III, 126-131, sous le titre de l’« Évesque qui bénit sa maîtresse. »
* ↑ Vers 10 — « bien » manque à la copie.
* ↑ 11 — « Baiues », que le ms. lit Baies, est sans doute Bayeux en Normandie, bien que la rime ne concorde guère avec liues.
* ↑ 15 — M ajoute vo avant « nomer ».
* ↑ 21 — * avoque. M, avoc.
* ↑ 36 — * buverai. M, buvrai.
* ↑ 39 — M, Li prestes que il l’a trovée.
* ↑ 83 — * à l’evesque. M, à l’evesques.
* ↑ 90 — M ajoute je avant « n’i ».
* ↑ 99 — angevins, lisez engevins.
* ↑ 116 — * Ou por. M, Par. 128 — * que. M, qui. 134 — * ne me. M, vos ne me. 136 — fet, lisez fait. 137 — * dont… mestiers. M, don… mestier.
* ↑ 128 — * que. M, qui.
* ↑ 134 — * ne me. M, vos ne me.
* ↑ 136 — fet, lisez fait.
* ↑ 137 — * dont… mestiers. M, don… mestier.
* ↑ 145 — l’o, lisez lo.
* ↑ 149 — respondre, lisez repondre.
* ↑ 157 — * et se ratapine. M, et atapine.
* ↑ 170 — * grande. M, grant.
* ↑ 173 — * Se. M, Si.
* ↑ 176 — « plus » manque à la copie.
* ↑ 184 — * adesiez. M, adessez.
* ↑ 187 — * Sel. M, Ses.
* ↑ 204 — * amen. M, aman.
* ↑ 221 — * doin. M, doi.
* ↑ 222 — * poivre. M, povre. Bonaventure des Periers (nouv. 36) nous présente une nouvelle analogue à ce fabliau. Voyez aussi dans le Novellino (Romania, III, 175) et dans les Cento Novelle antiche (nov. 54). Imbert a imité ce conte, où les prescriptions du troisième concile de Latran sont loin d’être observées.